|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь29.06.2023 № 181 |

Вучэбная праграма

па вучэбным прадмеце «Беларуская мова» для ІХ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі з беларускай і рускай мовамі навучання і выхавання

ГЛАВА 1

Агульныя палажэнні

1. Вучэбная праграма па вучэбным прадмеце «Беларуская мова» (далей – вучэбная праграма) прызначана для вывучэння вучэбнага прадмета «Беларуская мова» ў V–ІХ класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана: у V–VІ класах на 105 гадзін (3 гадзіны на тыдзень), VІІ–VІІІ класах на 70 гадзін (2 гадзіны на тыдзень), ІХ класе – на 68 гадзін (2 гадзіны на тыдзень).

3. Мэта навучання беларускай мове – фарміраванне ў вучняў сістэмы ведаў пра мову і маўленне, навыкаў выкарыстання беларускай мовы ва ўсіх відах маўленчай дзейнасці (чытанне, слуханне, гаварэнне, пісьмо); развіццё камунікатыўнай, духоўна-маральнай, грамадзянскай і мастацка-эстэтычнай культуры вучняў.

4. Задачы:

моўнае і маўленчае развіццё вучняў на аснове засваення ведаў аб сістэме беларускай мовы на ўсіх яе ўзроўнях (фанетычным, лексічным, граматычным); валоданне нормамі беларускай літаратурнай мовы (арфаэпічнымі, акцэнталагічнымі, лексічнымі, фразеалагічнымі, словаўтваральнымі, марфалагічнымі, сінтаксічнымі, арфаграфічнымі і пунктуацыйнымі), правіламі функцыянавання моўных сродкаў у маўленні, развіццё ўменняў карыстацца мовай у розных відах маўленчай дзейнасці;

фарміраванне і развіццё камунікатыўных уменняў ствараць самастойныя выказванні розных тыпаў, стыляў і жанраў маўлення ў вуснай і пісьмовай формах на прапанаваную і самастойна выбраную тэму на аснове авалодання маўленчай тэорыяй і культурай маўлення, спосабамі перадачы думкі ў вуснай і пісьмовай формах;

фарміраванне маўленчай культуры вучняў на аснове засваення мовы як формы выражэння нацыянальнай культуры, узаемасувязі мовы і гісторыі народа, нацыянальна-культурнай спецыфікі беларускай мовы; развіццё здольнасці карыстацца культуралагічнымі звесткамі для забеспячэння паўнавартаснай камунікацыі;

фарміраванне сродкамі беларускай мовы сістэмы агульначалавечых і нацыянальных ідэалаў, традыцый, звычаяў, каштоўнасцей беларускага народа, норм, якія рэгулююць паводзіны асобы ў грамадстве.

5. На вучэбных занятках рэкамендуецца выкарыстоўваць разнастайныя метады навучання і выхавання: гутарку, самастойную работу, наглядныя метады, выкананне практыкаванняў, практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага навучання, інтэрактыўныя, эўрыстычныя, гульнявыя метады, дыскусіі, метад праектаў і іншыя метады.

Мэтазгодна спалучаць франтальныя, групавыя, парныя і індывідуальныя формы навучання, выкарыстоўваць такія віды ўрокаў, як урок-даследаванне, урок-практыкум, урок-экскурсія, урок-гульня, інтэграваны ўрок і іншыя віды ўрокаў.

Выбар форм і метадаў навучання і выхавання вызначаецца педагагічным работнікам самастойна на аснове мэт і задач вывучэння пэўнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Работа па развіцці маўлення арганізуецца на кожным уроку, пры вывучэнні ўсіх раздзелаў і тэм курса беларускай мовы. Вучэбная праграма прадугледжвае гадзіны толькі на  пісьмовыя кантрольныя і навучальныя работы, на напісанне якіх адводзіцца асобны ўрок (асобныя ўрокі).

Прыкладныя віды дзейнасці, якія мэтазгодна выкарыстоўваць на вучэбных занятках па беларускай мове:

чытанне тэкстаў, вызначэнне асноўных прымет тэксту (тэматычнае адзінства, разгорнутасць, паслядоўнасць, звязнасць, завершанасць); выяўленне спосабу і сродкаў сувязі сказаў і частак тэксту;

чытанне і аналіз тэкстаў розных стыляў, абгрунтаванне выбару моўных сродкаў у іх; выяўленне ў тэкстах вывучаных моўных адзінак, вызначэнне іх сэнсава-граматычнай і стылістычнай ролі ў тэкстах;

выкананне розных відаў навучальных і кантрольных работ (дыктантаў, пераказаў, перакладаў, сачыненняў, тэставых работ і іншых відаў);

складанне вучэбных паведамленняў на аснове матэрыялаў вучэбнага дапаможніка (табліц, схем, алгарытмаў), складанне плана тэксту, тэзісаў, канспекта; самастойнае складанне табліц, схем, алгарытмаў, апорных канспектаў для абагульнення і сістэматызацыі вывучанага матэрыялу (пад кіраўніцтвам педагагічнага работніка); удзел у дыспуце на маральна-этычную тэму;

напісанне самастойных тэкстаў пэўнага стылю і жанру, тэкстаў на адну тэму ў розных стылях;

рэдагаванне тэкстаў розных стыляў, знаходжанне і выпраўленне маўленчых недахопаў, арфаграфічных, пунктуацыйных і граматычных памылак.

6. Да прадметных вынікаў вучэбнага прадмета «Беларуская мова» адносяцца моўная, маўленчая, камунікатыўная, лінгвакультуралагічная і сацыякультурная кампетэнцыі.

Моўная кампетэнцыя – валоданне ведамі аб сістэме мовы на ўсіх яе ўзроўнях (фанетычным, лексічным, граматычным), правіламі функцыянавання моўных сродкаў у маўленні; нормамі літаратурнай мовы.

Маўленчая кампетэнцыя – валоданне спосабамі перадачы думкі сродкамі мовы ў вуснай і пісьмовай формах, уменнямі карыстацца мовай у розных відах маўленчай дзейнасці.

Камунікатыўная кампетэнцыя – валоданне вучнямі культурай маўлення, правіламі маўленчых зносін і рознымі відамі маўленчай дзейнасці; сфарміраванасць уменняў ствараць самастойныя вусныя і пісьмовыя выказванні розных тыпаў, стыляў і жанраў у адпаведнасці з мэтамі і задачамі зносін.

Лінгвакультуралагічная кампетэнцыя – усведамленне вучнямі мовы як феномена культуры, у якім знайшлі адбітак яе праяўленні, засваенне нацыянальна маркіраваных адзінак беларускай мовы, развіццё здольнасці адэкватна ўжываць іх у маўленні, авалоданне мовай як сістэмай захавання і перадачы каштоўнасцей культуры.

Сацыякультурная кампетэнцыя ***–*** засваенне сацыяльных норм маўленчых паводзін, культурных каштоўнасцей беларускага народа і агульначалавечых каштоўнасцей, ідэалаў, традыцый, звычаяў, якія рэгулююць узаемадзеянне і паводзіны людзей у грамадстве, фарміраванне здольнасці карыстацца культуразнаўчымі звесткамі ў працэсе маўленчых зносін, развіццё сродкамі мовы інтэлектуальнай, камунікатыўнай, духоўна-маральнай, грамадзянскай культуры вучняў.

Да метапрадметных вынікаў асваення зместу вучэбнага прадмета «Беларуская мова» адносяцца гатоўнасць вучня да вучэбна-пазнавальнай дзейнасці, засваенне ўніверсальных вучэбных дзеянняў і міжпрадметных паняццяў, у тым ліку:

ажыццяўленне прыёмаў разумовай дзейнасці на адпаведным узроставым асаблівасцям узроўні: уменне аналізаваць і сінтэзаваць, аперыраваць паняццямі, рабіць абагульненні, устанаўліваць аналогіі і прычынна-выніковыя сувязі, класіфікаваць, рабіць вывады і падагульненні;

здольнасць пісьменна і аргументавана выкладаць свае думкі ў вуснай і пісьмовай форме; адстойваць і абгрунтоўваць свой пункт гледжання;

уменне свядома выкарыстоўваць маўленчыя сродкі для ажыццяўлення камунікацыі; наяўнасць сфарміраваных навыкаў усвядомленага чытання тэкстаў розных стыляў і жанраў;

уменне выкарыстоўваць розныя крыніцы інфармацыі з вучэбна-пазнавальнымі мэтамі, працаваць з тэкставай і графічнай інфармацыяй, вылучаць галоўнае; рацыянальна і бяспечна выкарыстоўваць інфармацыйныя камунікацыйныя тэхналогіі пры рашэнні рознага роду задач; крытычна ацэньваць і інтэрпрэтаваць інфармацыю, якая змяшчаецца ў розных крыніцах;

праяўленне цікавасці да вучэбна-даследчай і праектнай дзейнасці, здольнасць і гатоўнасць да самастойнай творчай дзейнасці.

Да асобасных адукацыйных вынікаў належаць: валоданне беларускай мовай як сродкам пазнання свету, далучэння да культуры як сістэмы каштоўнасцей і норм паводзін; валоданне пачуццём патрыятызму, грамадзянскасці, захаванне нацыянальнай ідэнтычнасці ў полікультурным соцыуме; дэманстрацыя ўстойлівай цікавасці да самастойнай дзейнасці, самапазнання, самаразвіцця; здольнасць да супрацоўніцтва і камунікацыі ў розных сітуацыях і ўмовах маўленчых зносін.

ГЛАВА 2

ЗМЕСТ ВУЧЭБНАГА ПРАДМЕТА. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

IX клас

(68 гадзін на год, 2 гадзіны на тыдзень,

з іх 19 гадзін – на кантрольныя і навучальныя пісьмовыя работы, на напісанне якіх адводзяцца асобныя ўрокі; 1 гадзіна рэзервовая)

Беларуская мова ў сям’і славянскіх моў і моў народаў свету

(1 гадзіна)

 Месца беларускай мовы ў сям’і славянскіх моў і моў народаў свету.

Асноўныя патрабаванні да вынікаў вучэбнай дзейнасці вучняў

Мець уяўленне:

пра асаблівасці беларускай мовы ў параўнанні з іншымі славянскімі мовамі і мовамі народаў свету.

Умець:

вызначаць спецыфічныя фанетычныя, граматычныя і лексічныя рысы, якія адрозніваюць беларускую мову ад іншых славянскіх моў; перакладаць тэксты на беларускую мову, перадаючы яе адметныя рысы.

Валодаць:

нормамі беларускай літаратурнай мовы пры перакладзе тэкстаў на беларускую мову, стварэнні самастойных выказванняў.

Тэкст

(2 гадзіны)

 Тэкст і яго асноўныя прыметы (паглыбленае паўтарэнне). Сінтаксічная сінаніміка.

Віды дзейнасці: чытанне тэкстаў, вызначэнне іх асноўных прымет (тэматычнае адзінства, разгорнутасць, паслядоўнасць, звязнасць, завершанасць); падзел тэкстаў на сказы і лагічныя часткі; вызначэнне сказаў, якія выражаюць асноўны сэнс паведамлення і якія яго пашыраюць; разгортванне сэнсу частак шляхам далучэння самастойна складзеных сказаў; увядзенне ў тэкст новых частак; вызначэнне тэмы, адрасата і мэтанакіраванасці выказванняў, знаходжанне ў іх апорных слоў і словазлучэнняў; абгрунтаванне сэнсава-стылістычнай і тэкстаўтваральнай ролі сінтаксічных сінонімаў (просты сказ).

Асноўныя патрабаванні да вынікаў вучэбнай дзейнасці вучняў

Ведаць:

прыметы тэксту.

Умець:

вызначаць прыметы тэксту, спосабы і сродкі сувязі сказаў і частак тэксту; падбіраць сінтаксічныя сінонімы да розных сінтаксіных адзінак; ствараць тэксты рознай жанрава-стылістычнай прыналежнасці з выкарыстаннем сказаў рознай будовы і прызначэння.

Валодаць:

нормамі беларускай літаратурнай мовы пры стварэнні самастойных вусных і пісьмовых выказванняў.

Паўтарэнне вывучанага ў V–VIII класах

(3 гадзіны)

 Слова, словазлучэнне, сказ як асноўныя моўныя адзінкі. Тыпы простых сказаў па мэце выказвання, інтанацыйным афармленні (апавядальныя, пытальныя, пабуджальныя; клічныя і няклічныя) і будове (двухсастаўныя, аднасастаўныя, няпоўныя, ускладненыя).

Віды дзейнасці: чытанне і аналіз тэкстаў розных стыляў і жанраў, выяўленне ў іх двухсастаўных, аднасастаўных, няпоўных і ўскладненых сказаў, вызначэнне іх сэнсава-стылістычнай ролі.

Асноўныя патрабаванні да вынікаў вучэбнай дзейнасці вучняў

Ведаць:

асноўныя моўныя адзінкі, віды падпарадкавальнай сувязі, тыпы простых сказаў па структуры, мэце выказвання і інтанацыі.

Умець:

выяўляць у тэкстах сказы, якія выражаюць асноўную думку паведамлення, разгортваць словазлучэнні і сказы, рабіць пераклад словазлучэнняў у адпаведнасці з асаблівасцямі іх будовы ў беларускай мове; ставіць знакі прыпынку ў сказах ускладненай будовы; вызначаць тып тэкстаў, выяўляць у іх апорныя словы і словазлучэнні, сродкі сувязі сказаў і лагічных частак; ствараць выказванні з выкарыстаннем апорных слоў і словазлучэнняў, пашыраць тэксты; рабіць сінтаксічны разбор простых сказаў.

Валодаць:

нормамі беларускай літаратурнай мовы пры стварэнні самастойных вусных і пісьмовых выказванняў.

Стылі маўлення

(1 гадзіна)

Паглыбленне паняцця пра стылі маўлення. Стылеўтваральная роля марфалагічных і сінтаксічных моўных сродкаў.

Віды дзейнасці: аналіз тэкстаў розных стыляў маўлення, характарыстыка вывучаных моўных сродкаў і іх стылеўтваральнай ролі; абгрунтаванне прыналежнасці тэксту да пэўнага стылю; складанне тэкстаў рознай стылявой прыналежнасці з захаваннем асаблівасцей кожнага стылю.

Асноўныя патрабаванні да вынікаў вучэбнай дзейнасці вучняў

Ведаць:

прыметы стыляў маўлення.

Умець:

вызначаць ролю марфалагічных і сінтаксічных моўных сродкаў у стварэнні тэкстаў розных стыляў маўлення; ствараць тэксты рознай жанрава-стылістычнай прыналежнасці з выкарыстаннем марфалагічных і сінтаксічных моўных сродкаў.

Валодаць:

нормамі беларускай літаратурнай мовы пры стварэнні самастойных тэкстаў рознай жанрава-стылістычнай прыналежнасці.

Складаны сказ: будова, значэнне, ужыванне

(4 гадзіны, з іх 2 гадзіны – на кантрольную пісьмовую работу)

 Паняцце пра складаны сказ. Сродкі сувязі частак у складаных сказах. Тыпы складаных сказаў.

Кантрольны падрабязны пераказ тэксту.

Віды дзейнасці: аналіз тэкстаў-разважанняў публіцыстычнага стылю; вызначэнне адрасата, тэмы, асноўнай думкі, асаблівасцей будовы і стылістычных прымет, падзел на лагічныя часткі, знаходжанне ў іх складаных сказаў, вызначэнне сродкаў сінтаксічнай сувязі граматычных частак; падрабязны пераказ тэксту.

Асноўныя патрабаванні да вынікаў вучэбнай дзейнасці вучняў

Ведаць:

сінтаксічныя прыметы складаных сказаў; тыпы складаных сказаў.

Умець:

выяўляць у тэкстах складаныя сказы розных тыпаў; чытаць тэксты-разважанні публіцыстычнага стылю, выяўляць іх адрасата і мэтанакіраванасць, дзяліць на лагічныя часткі, ставіць знакі прыпынку на мяжы частак складаных сказаў; ствараць складаныя сказы розных тыпаў, уключаць іх ва ўласныя вусныя і пісьмовыя выказванні; рабіць падрабязны пераказ тэксту.

Валодаць:

нормамі беларускай літаратурнай мовы пры пераказе тэкстаў, стварэнні самастойных вусных і пісьмовых выказванняў.

Складаназлучаныя сказы: будова, значэнне, ужыванне

(7 гадзін, з іх 2 гадзіны – на навучальную пісьмовую работу)

 Паняцце пра складаназлучаны сказ. Сродкі сувязі частак у складаназлучаных сказах. Знакі прыпынку паміж часткамі ў складаназлучаных сказах.

Навучальнае сачыненне-апісанне па карціне.

Віды дзейнасці: перабудова простых сказаў з аднароднымі выказнікамі ў складаназлучаныя, складаназлучаных – у простыя; інтанаванне тэкстаў са складаназлучанымі сказамі; вызначэнне ролі складаназлучаных сказаў у тэкстах; стварэнне тэкстаў-апісанняў па карціне.

Асноўныя патрабаванні да вынікаў вучэбнай дзейнасці вучняў

Ведаць:

сінтаксічныя прыметы складаназлучаных сказаў, сэнсавыя адносіны паміж часткамі, пунктуацыйныя нормы пры пісьмовым афармленні складаназлучаных сказаў.

Умець:

выяўляць складаназлучаныя сказы ў тэкстах, правільна інтанаваць, абгрунтоўваць мэтазгоднасць ужывання; састаўляць складаназлучаныя сказы, выкарыстоўваць іх у самастойных вусных і пісьмовых выказваннях, правільна інтанаваць і ставіць знакі прыпынку; перабудоўваць простыя сказы з аднароднымі выказнікамі ў складаназлучаныя, складаназлучаныя – у простыя; рабіць сінтаксічны разбор складаназлучаных сказаў; перакладаць тэксты лінгвістычнай тэматыкі з рускай мовы на беларускую, ствараць тэксты-апісанні карцін беларускіх мастакоў.

Валодаць:

пунктуацыйнымі нормамі пры пісьмовым афармленні складаназлучаных сказаў, нормамі беларускай літаратурнай мовы пры стварэнні тэкстаў-апісанняў карцін беларускіх мастакоў.

Складаназалежныя сказы: будова, значэнне, ужыванне

(16 гадзін, з іх 5 гадзін – на кантрольную і навучальныя пісьмовыя работы)

 Паняцце пра складаназалежны сказ.

Складаназалежныя сказы з даданай азначальнай, дапаўняльнай часткамі, акалічнаснай часткай месца, часу, умовы, прычыны, мэты, уступальнай, параўнальнай, спосабу дзеяння, меры і ступені (сродкі сувязі, знакі прыпынку).

Складаназалежныя сказы з некалькімі даданымі часткамі.

Складаназалежныя сказы з паслядоўным, сузалежным і змешаным падпарадкаваннем частак (азнаямленне), знакі прыпынку ў іх.

Навучальны падрабязны пераказ тэксту публіцыстычнага стылю.

Навучальнае сачыненне-разважанне на дыскусійную тэму ў публіцыстычным стылі.

Кантрольны дыктант.

Віды дзейнасці: чытанне тэкстаў, назіранне за парадкам частак у складаназалежных сказах, вызначэнне меж галоўнай і даданай частак, месца даданай часткі адносна галоўнай, інтанаванне і пастаноўка знакаў прыпынку; аналіз публіцыстычных тэкстаў, вызначэнне іх жанру (нататка, інтэрв’ю, рэпартаж), адрасата, мэтанакіраванасці, будовы, стылістычных прымет; перабудова простых сказаў з адасобленымі даданымі членамі ў складаназалежныя; пераклад з рускай мовы на беларускую тэксту публіцыстычнага стылю; пераказ тэкстаў публіцыстычнага стылю; стварэнне тэкстаў-разважанняў на дыскусійную тэму ў публіцыстычным стылі.

Асноўныя патрабаванні да вынікаў вучэбнай дзейнасці вучняў

Ведаць:

сінтаксічныя прыметы складаназалежных сказаў, сэнсавыя адносіны паміж часткамі, пунктуацыйныя нормы пры пісьмовым афармленні складаназалежных сказаў.

Умець:

выяўляць у тэкстах складаназалежныя сказы з рознымі відамі даданай часткі; складаць складаназалежныя сказы, выкарыстоўваць іх у вусным і пісьмовым маўленні, правільна інтанаваць і ставіць знакі прыпынку; перабудоўваць простыя сказы з адасобленымі членамі ў складаназалежныя; рабіць сінтаксічны разбор складаназалежных сказаў; вызначаць жанр публіцыстычных тэкстаў (нататка, інтэрв’ю, рэпартаж), адрасата, мэтанакіраванасць, будову, стылістычныя прыметы; перакладаць з рускай мовы на беларускую тэксты публіцыстычнага стылю; пераказваць тэксты публіцыстычнага стылю; ствараць тэксты-разважанні на дыскусійную тэму ў публіцыстычным стылі.

Валодаць:

пунктуацыйнымі нормамі пры пісьмовым афармленні складаназалежных сказаў, нормамі беларускай літаратурнай мовы пры перакладзе тэкстаў з рускай мовы на беларускую, пераказе тэкстаў і стварэнні самастойных тэкстаў-разважанняў.

Бяззлучнікавыя складаныя сказы:

будова, значэнне, ужыванне

(9 гадзін, з іх 2 гадзіны – на кантрольную пісьмовую работу)

 Паняцце пра бяззлучнікавы складаны сказ (будова, сэнсава-граматычныя адносіны паміж часткамі, сродкі сувязі частак). Знакі прыпынку паміж часткамі ў бяззлучнікавых складаных сказах.

Кантрольнае сачыненне-разважанне на дыскусійную тэму.

Віды дзейнасці: складанне бяззлучнікавых складаных сказаў рознай тэматыкі, іх інтанаванне, уключэнне ў тэксты ўласных паведамленняў; перабудова бяззлучнікавых складаных сказаў у простыя, складаназлучаныя і складаназалежныя, складаназлучаных і складаназалежных – у бяззлучнікавыя; аналіз мастацкіх і публіцыстычных тэкстаў: вызначэнне адрасата і адрасанта, тэмы паведамлення, мэтанакіраванасці; характарыстыка выяўленчых моўных сродкаў; абгрунтаванне мэтазгоднасці ўжывання бяззлучнікавых складаных сказаў; сінтаксічны разбор бяззлучнікавых складаных сказаў; стварэнне тэкстаў-разважанняў на дыскусійную тэму.

Асноўныя патрабаванні да вынікаў вучэбнай дзейнасці вучняў

Ведаць:

сінтаксічныя прыметы бяззлучнікавых складаных сказаў, сэнсавыя адносіны паміж часткамі, пунктуацыйныя нормы пры пісьмовым афармленні бяззлучнікавых складаных сказаў.

Умець:

выяўляць бяззлучнікавыя складаныя сказы ў тэкстах, вызначаць сінтаксічныя адносіны паміж часткамі, інтанаваць сказы ў адпаведнасці з сэнсам, ставіць знакі прыпынку; дарэчы ўжываць бяззлучнікавыя складаныя сказы ў вусным і пісьмовым маўленні; выконваць сінанімічныя замены сказаў розных відаў; рабіць сінтаксічны разбор бяззлучнікавых складаных сказаў; ствараць тэксты-разважанні на дыскусійную тэму.

Валодаць:

пунктуацыйнымі нормамі пры пісьмовым афармленні бяззлучнікавых складаных сказаў, нормамі беларускай літаратурнай мовы пры стварэнні ўласных тэкстаў-разважанняў.

Складаныя сказы з рознымі відамі сувязі частак:

будова, значэнне, ужыванне

(10 гадзін, з іх 4 гадзіны – на навучальныя пісьмовыя работы)

 Паняцце пра складаны сказ з рознымі відамі сувязі частак (разнавіднасці, сінтаксічныя прыметы, сродкі сувязі, інтанаванне і выкарыстанне). Знакі прыпынку паміж часткамі ў складаных сказах з рознымі відамі сувязі частак.

Навучальнае сачыненне (аўтабіяграфія).

Навучальны сціслы пераказ тэксту (складанне тэзісаў, канспекта).

Навучальная тэставая работа.

Віды дзейнасці: знаходжанне складаных сказаў з рознымі відамі сувязі частак у тэкстах, складанне сказаў і ўвядзенне іх у тэкст; перабудова складаных сказаў з рознымі відамі сувязі частак у простыя, складаназлучаныя, складаназалежныя і бяззлучнікавыя; сінтаксічны разбор складаных сказаў з рознымі відамі сувязі частак; аналіз біяграфій беларускіх пісьменнікаў ці лінгвістаў, вызначэнне паслядоўнасці развіцця думкі ў залежнасці ад жанру і стылю тэкстаў; абгрунтаванне мэтазгоднасці выкарыстання выяўленчых моўных сродкаў, у тым ліку сказаў з рознымі відамі сувязі частак; напісанне заявы, аўтабіяграфіі; пераклад з рускай мовы на беларускую навукова-папулярных тэкстаў; складанне плана паведамлення, тэзісаў, канспекта, выступленне з дакладам, абмеркаванне выступленняў; выкананне тэставай работы.

Асноўныя патрабаванні да вынікаў вучэбнай дзейнасці вучняў

Ведаць:

сінтаксічныя прыметы складаных сказаў з рознымі відамі сувязі частак, пунктуацыйныя нормы пры пісьмовым афармленні складаных сказаў з рознымі відамі сувязі частак.

Умець:

выяўляць у тэкстах складаныя сказы з некалькімі відамі сувязі частак, абгрунтоўваць мэтазгоднасць іх ужывання, складаць новыя сказы, карыстацца імі ў маўленні, ставіць знакі прыпынку; перабудоўваць сказы з рознымі відамі сувязі частак у сказы іншай граматычнай структуры; рабіць сінтаксічны разбор складаных сказаў з рознымі відамі сувязі частак; пісаць заяву, аўтабіяграфію; рыхтаваць на аснове 2–3 крыніц паведамленне на лінгвістычную тэму: складаць план, тэзісы, канспект, выступаць перад аўдыторыяй; аналізаваць уласнае і чужое выказванне; перакладаць навукова-папулярныя тэксты з рускай мовы на беларускую; выконваць тэставую работу.

Валодаць:

пунктуацыйнымі нормамі пры пісьмовым афармленні складаных сказаў з рознымі відамі сувязі частак, нормамі беларускай літаратурнай мовы пры перакладзе тэкстаў з рускай мовы на беларускую, стварэнні ўласных вусных і пісьмовых выказванняў (заява, аўтабіяграфія), напісанні сціслых пераказаў (тэзісы, канспект), выкананні тэставай работы.

Сінтаксічныя канструкцыі з чужой мовай:

будова, значэнне, ужыванне

(9 гадзін, з іх 4 гадзіны – на кантрольныя пісьмовыя работы)

 Спосабы перадачы чужой мовы.

Асаблівасці будовы сінтаксічных канструкцый з простай мовай. Знакі прыпынку ў сказах з простай мовай.

Маналог. Дыялог, яго афармленне на пісьме.

Сказы з ускоснай мовай.

Цытаты, іх роля ў выказванні, афармленне на пісьме. Эпіграф.

Кантрольнае сачыненне пра родны край.

Кантрольны падрабязны пераказ тэксту.

Віды дзейнасці: аналіз публіцыстычных, мастацкіх і навуковых тэкстаў, вызначэнне ў іх чужой мовы, абгрунтаванне мэтазгоднасці ўжывання і спосабаў перадачы; замена ў тэкстах простай мовы на ўскосную і наадварот, стварэнне тэкстаў (маналогаў і дыялогаў), іх інтанаванне; падрыхтоўка тэкстаў дыскусійных выступленняў з цытаваннем першакрыніц; падрабязны пераказ тэксту, стварэнне ўласных выказванняў пра гісторыю і прыроду роднага краю.

Асноўныя патрабаванні да вынікаў вучэбнай дзейнасці вучняў

Ведаць:

спосабы перадачы чужой мовы, асаблівасці будовы сінтаксічных канструкцый з чужой мовай, пунктуацыйныя нормы пры пісьмовым афармленні чужога выказвання.

Умець:

выяўляць у тэкстах канструкцыі з простай і ўскоснай мовай, інтанаваць іх, вызначаць асаблівасці будовы, выкарыстоўваць у маўленні, ставіць знакі прыпынку; карыстацца цытатамі ў адпаведнасці з мэтай і характарам выказвання; замяняць простую мову ўскоснай і наадварот; ствараць тэксты-разважанні дыскусійнага характару, складаць тэксты пра гісторыю і прыроду роднага краю.

Валодаць:

пунктуацыйнымі нормамі пры пісьмовым афармленні канструкцый з простай і ўскоснай мовай, нормамі беларускай літаратурнай мовы пры падрыхтоўцы ўласных вусных і пісьмовых выказванняў.

Падагульненне і сістэматызацыя

вывучанага за год

(5 гадзін)

 Сінтаксіс як раздзел граматыкі, яго асноўныя адзінкі і іх характарыстыка. Узаемасувязь сінтаксісу, лексікі і марфалогіі.

Нормы літаратурнага вымаўлення. Паўтарэнне складаных пытанняў арфаграфіі і пунктуацыі.

Асноўныя патрабаванні да вынікаў вучэбнай дзейнасці вучняў

Ведаць:

асноўныя адзінкі сінтаксісу.

Умець:

выяўляць у тэкстах складаныя сказы розных тыпаў; ставіць знакі прыпынку на мяжы частак складаных сказаў; ствараць складаныя сказы розных тыпаў; пунктуацыйна правільна афармляць сказы з простай мовай.

Валодаць:

вывучанымі арфаэпічнымі, акцэнталагічнымі, лексічнымі, фразеалагічнымі, словаўтваральнымі, марфалагічнымі, сінтаксічнымі, арфаграфічнымі і пунктуацыйнымі нормамі сучаснай беларускай літаратурнай мовы.